ເທີກີໄຂການສົນທະນາຫາລື ກ່ຽວກັບໂຄງການນີວເຄລຍ ຂອງອິຣ່ານ
ສະຫະລັດແມ່ນບໍ່ໄດ້ຄາດຫວັງວ່າ ຈະມີຄວາມ ກ້າວໜ້າຫຍັງຫຼາຍ ໃນການເຈລະຈາຫາລືຄັ້ງນີ້ ແຕ່ກໍເຕັມໃຈທີ່ສົນທະນາ ເລື້ອງຂໍ້ສະເໜີ ແລກປ່ຽນເຊື້ອໄຟ ນີວເຄລຍ
ພວກຜູ້ຕາງໜ້າຂອງ Iran ແລະ 6 ປະເທດມະຫາ ອໍານາດຂອງໂລກກຳລັງ ພົບປະກັນ ທີ່ປະເທດ Turkey ເພື່ອສົນທະນາຫາລື ກ່ຽວກັບໂຄງການ ນີວເຄລຍທີ່ເປັນບັນຫາໂຕ້ແຍ້ງຂອງກຸງ Tehran ນັ້ນ ການສົນທະນາຫາລືກັນເປັນເວລາ 2 ວັນ ທີ່ຮວມດ້ວຍ ສະມາຊິກຖາວອນ 5 ປະເທດຂອງສະພາຄວາມໜັ້ນຄົງ ອົງການສະຫະປະຊາຊາດ ແລະ ເຢຍລະມັນ ຊຶ່ງກຸ່ມນີ້ ຮູ້ກັນໃນນາມກຸ່ມ P5 +1 ໂຄສົກຂອງກະຊວງການຕ່າງປະເທດສະຫະລັດ ທ່ານ Mark Toner ຖະແຫລງວ່າ ສະຫະລັດແມ່ນບໍ່ໄດ້ຄາດ ຫວັງວ່າຈະມີຄວາມກ້າວໜ້າຫຍັງຫຼວງຫຼາຍ ໃນການ ເຈລະຈາຫາລືທີ່ນະຄອນ Istanbul ແຕ່ທ່ານກໍເວົ້າວ່າ ສະຫະລັດເຕັມໃຈທີ່ສົນທະນາຫາລືກ່ຽວກັບຂໍ້ສະເໜີ ແລກປ່ຽນເຊື້ອໄຟນີວເຄລຍ ທີ່ໄດ້ມີການປັບປ່ຽນ ເພື່ອໃຫ້ສະທ້ອນເຖິງຄວາມກ້າວໜ້າໃນ ການກັ່ນທາດ Uranium ຂອງ Iran ນັບແຕ່ປີ 2009 ເປັນຕົ້ນມາ ເຈົ້າໜ້າທີ່ທາງການຂອງ Iran ໄດ້ກ່າວວ່າ ກຸງ Tehran ຈະບໍ່ສົນທະນາກ່ຽວກັບບັນຫາ ເທັກນິກແລະມູມມອງທາງກົດໜາຍຂອງໂຄງການນີວເຄຍຂອງຕົນ ເອກອັກຄະລັດຖະທູດຂອງອີຣ່ານປະຈຳອົງການພະລັງງານປະລະມະນູສາກົນ ທ່ານ Ali Asghar Soltanieh ກ່າວໃນວັນພະຫັດວານນີ້ວ່າ ອີຣ່ານ ພ້ອມແລ້ວທີ່ຈະສົນທະນາ ກ່ຽວກັບການແລກປ່ຽນເຊື້ອໄຟນີວເຄລຍທີ່ໃຊ້ໃນການແລ່ນເຕົາແຍກນິວເຄລຍນັ້ນ ທ່ານຍັງກ່າວອີກວ່າ ພວກທີ່ມີອໍານາດຂອງໂລກຈໍາເປັນຈະຕ້ອງໄດ້ເຄື່ອນໄຫວຢ່າງວ່ອງໄວ ກ່ຽວກັບຂໍ້ຕົກລົງນີ້ ເພາະວ່າກຸງ Tehran ອາດຈະບໍ່ຕ້ອງການຂໍ້ຕົກລົງ ເວລາໃດທີ່ອີຣ່ານ ເລີ້ມເອົາທາດ Uranium ທີ່ຕົນໄດ້ກັ່ນໃໝ່ ເພິ່ມເກຣດຂຶ້ນໄດ້ 20% ແລ້ວນັ້ນໃສ່ເຕົາແຍກ ຂອງຕົນ